Ǹtondôbə nyé ai Mósɛs nâ: “Dzóóg ai Áron nâ sámá wɔ́ ai ńtūm wóe áswē ai mim̀bál mí áswē ai bitə̌tag, ó bɔ̄ nâ miǹkɔ́ngɔ́ mí bɛd á sí Egîptɛn.” 2Ńdɔ̄ Áron a ngásám wɔ́ á mə̄ndím yā Égîptɛn á yób, ńdɔ miǹkɔ́ngɔ́ mí ngákwí, mí māná yaman á sí Egîptɛn. 3Və ńdɔ miǹgəngáŋ myâ mí ngābɔ̄ fə̄ nálā ai məkə̌ŋ mábán, bɔ̂ bə́ kúlí fə miǹkɔ́ngɔ́ á sí Egîptɛn. 4Ńdɔ Farawóŋ á ngālóē Mósɛs bân Áron, nyé ai bɔ́ nâ: “Kogólan ai Ǹtondôbə nə́ á vāa ma míńkɔ́ngɔ́ mí ábə ma ai âyɔŋ dáma, éyɔ̌ŋ te mǎyi dzogě bod nə́ bə́ kə və́ Ńtondôbə mətúnuŋa.” 5Mósɛs nyé ai Farawóŋ nâ: “Yə́bə́gə̄ tə́ ma kad ámōs wāyī nâ mə́ kōgólán ású dóe, ású bítúgā bíe ai ású áyɔŋ dóe, nə́ miǹkɔ́ngɔ́ mí man ábə wa, á mə̄ndá móe, mí kə lígi və óswē Nîl.” 6Nyé nâ: “Okídí !” Mósɛs nyé nâ: “Ḿból ō dzó, ai ású yə̄ nə́ ó yəm nâ mod m̀fə́ á sə̄ kig, ényɔ̄ ā fulan ai Ǹtondôbə Zambá wāān. 7Miǹkɔ́ngɔ́ myâyi kódō ábə wa, ai á mə̄ndá móe, ai émá bítúgā bíe ai émá mə́ bod bóe, nə́ mí kə lígi və óswē Nîl” 8Ńdɔ̄ Mósɛs bân Áron bə́ ngákódō ábə Farawóŋ. Mósɛs a yónó Ńtondôbə á mís ású míńkɔ́ngɔ́ yā á ngándə́gələ Farawóŋ ai myá. 9Ńdɔ Ǹtondôbə a ngáwóg ńyōn Mósɛs. Miǹkɔ́ngɔ́ mí mān wú, mí dzáŋá á mə̄ndá ai miǹsəŋ ai á mə̄fúb. 10Bə́ ngákə bākóan myá mə̄vís, ǹnam ósə̄ ó nyumuŋ və ebɔ̌l ebɔ̌l. 11Á yén Farawóŋ á ngāyén évūvoe, a nganá fɔ̄ɔ̄ fə təge bǎd vógolo Mósɛs bân Áron, anə́ Ńtondôbə a ngádzó. 12Ǹtondôbə nyé ai Mósɛs nâ: “Dzóóg ai Áron nâ sámá ńtūm wóe, ó sim wá á ḿbūlúg yā sí wâyi vəŋǎn bīnyɔ́nyɔ́ŋ á ńkoŋ ńnam Égîptɛn ósə !”